Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση κανονισμού για την τροποποίηση του κανονισμού (ΕΚ) αριθ. 68/2001 σχετικά με την εφαρμογή των άρθρων 87 και 88 της Συνθήκης ΕΚ στις ενισχύσεις για επαγγελματική εκπαίδευση"(1)

(2004/C 32/03)

Στις 3 Ιουνίου 2003 και σύμφωνα με το άρθρο 262 της Συνθήκης για την Ευρωπαϊκή Κοινότητα, η Επιτροπή αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Ενιαία αγορά, παραγωγή και κατανάλωση" στο οποίο ανατέθηκε η προετοιμασία των σχετικών εργασιών της ΕΟΚΕ, υιοθέτησε τη γνωμοδότησή του στις 7 Οκτωβρίου 2003. Εισηγητής ήταν ο κ. Wolf.

Κατά την 403η σύνοδο ολομέλειας της 29ης και 30ής Οκτωβρίου 2003 (συνεδρίαση της 29ης Οκτωβρίου), η Ευρωπαϊκή Οικονομική και Κοινωνική Επιτροπή υιοθέτησε με 122 ψήφους υπέρ, 1 κατά και 1 αποχή, την ακόλουθη γνωμοδότηση.

1. Εισαγωγή

1.1. Τα άρθρα 87 και 88 της Συνθήκης ΕΚ ορίζουν τη γενική απαγόρευση των ενισχύσεων καθώς και το περιεχόμενο και τις διαδικασίες των επιτρεπόμενων εξαιρέσεων στη γενική αρχή του ασυμβίβαστου των κρατικών ενισχύσεων με τις αρχές της ενιαίας αγοράς. Στην παρούσα περίπτωση εξετάζεται ο κανονισμός που ρυθμίζει τις περιπτώσεις απαλλαγής για τις ενισχύσεις στην επαγγελματική εκπαίδευση, οι οποίες σύμφωνα με συγκεκριμένες προϋποθέσεις δεν υπόκεινται στην απαίτηση κοινοποίησης ("Κανονισμός για τις απαλλαγές").

1.2. Μέχρι σήμερα, οι ενισχύσεις διέπονταν από τον κανονισμό (ΕΚ) 68/2001. Η πρόταση της Επιτροπής επιδιώκει την τροποποίηση του εν λόγω κανονισμού.

1.3. Η πρόταση της Επιτροπής αιτιολογείται ως εξής:

- η έκτοτε αποκτηθείσα εμπειρία ανέδειξε την ανάγκη διασαφήνισης των ενισχύσεων εκείνων που είχαν χορηγηθεί πριν από την έναρξη ισχύος του εν λόγω κανονισμού και χωρίς την έγκριση της Επιτροπής και

- είναι ανάγκη να ακολουθηθεί ο νέος ορισμός που υιοθέτησε η Επιτροπή για τις "μικρές και μεσαίες επιχειρήσεις"(2),

- είναι σκόπιμο να αντικατασταθεί η υποχρέωση ειδικών εκθέσεων όπως περιγράφονται στο Παράρτημα ΙΙΙ από μία ενιαία, απλοποιημένη ετήσια έκθεση.

2. Παρατηρήσεις της ΕΟΚΕ

2.1. Η ΕΟΚΕ εκφράζει την ικανοποίησή της διότι η Επιτροπή, για λόγους διαφάνειας, απλούστευσης και νομικής ασφάλειας, επιθυμεί να εισαγάγει τον νέο ορισμό για τις μικρές και μεσαίες επιχειρήσεις και στον κανονισμό για τις απαλλαγές όσον αφορά τις ενισχύσεις για την επαγγελματική εκπαίδευση.

2.2. Επίσης, η ΕΟΚΕ εκφράζει την ικανοποίησή της για την απόφαση της Επιτροπής να διασαφηνίσει, να κλείσει ή να λάβει τελική θέση όσον αφορά περιπτώσεις ασαφείς και ίσως για το λόγο αυτό ακόμη σε εκκρεμότητα, σχετικά με ενισχύσεις που χορηγήθηκαν πριν από την έναρξη ισχύος του εν λόγω κανονισμού. Από την άποψη της νομικής ασφάλειας, πρέπει να υπάρξει ιδιαίτερη μέριμνα ότι τα κριτήρια που θα εφαρμοστούν, αντιστοιχούν σε εκείνα που ήταν γνωστά ή σε ισχύ την χρονική στιγμή που ελήφθησαν τα υπό εξέταση μέτρα(3) σε περίπτωση που τα κριτήρια που ορίζει η εν λόγω πρόταση κανονισμού δεν οδηγήσουν σε ευνοϊκό αποτέλεσμα για τους ενδιαφερόμενους.

2.2.1. Κατά συνέπεια, η ΕΟΚΕ συνιστά να διασαφηνισθεί ως ακολούθως η διατύπωση των τριών τελευταίων γραμμών του άρθρου 8 της πρότασης κανονισμού, η οποία είναι ευρύτερη σε σχέση με τον κανονισμό (ΕΚ) 68/2001: "Οι ενισχύσεις που δεν πληρούν τις προϋποθέσεις απαλλαγής που προβλέπει ο παρών κανονισμός, αξιολογούνται από την Επιτροπή με βάση τους κανονισμούς, κοινοτικά πλαίσια, κατευθυντήριες γραμμές, ανακοινώσεις που ίσχυαν τη στιγμή της παραλαβής της κοινοποίησης, σύμφωνα με το άρθρο 88, παράγραφος 3 της Συνθήκης ΕΚ ή εάν δεν υφίσταται κοινοποίηση τη στιγμή της εκτέλεσης ή της χορήγησης της ενίσχυσης, σε περίπτωση που τα κριτήρια που ορίζει η εν λόγω πρόταση κανονισμού δεν οδηγήσουν σε ευνοϊκό αποτέλεσμα για τους ενδιαφερόμενους".

2.3. Στον ορισμό των μικρών και μεσαίων επιχειρήσεων, περιλαμβάνονται για πρώτη φορά ως χωριστή κατηγορία και οι νανοεπιχειρήσεις. Λόγω της μεγάλης οικονομικής σημασίας των νανοεπιχειρήσεων αυτών, η ΕΟΚΕ συνιστά στην Κοινότητα και στα κράτη μέλη να διευκολύνουν με τις μελλοντικές πολιτικές τους τη σύσταση τέτοιων επιχειρήσεων (μεταξύ άλλων με την απλούστευση και τη μείωση των απαραίτητων προϋποθέσεων) καθώς και γενικότερα, να συνεκτιμήσουν καλύτερα τις ιδιαίτερες απαιτήσεις λειτουργίας αυτών των επιχειρήσεων.

3. Συμπέρασμα

Η ΕΟΚΕ συνιστά να υποστηριχθεί η πρόταση της Επιτροπής με την επιφύλαξη των παρατηρήσεων που διατυπώνονται στα σημεία 2.2 και 2.2.1 καθώς και να συνεκτιμηθούν στα μελλοντικά μέτρα οι παρατηρήσεις του σημείου 2.3.

Βρυξέλλες, 29 Οκτωβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) ΕΕ C 190 της 12.8.2003.

(2) Σύσταση (ΕΚ) 361/2003 της Επιτροπής της 6ης Μαΐου 2003 σχετικά με τον ορισμό των μικρών και μεσαίων επιχειρήσεων ΕΕ L 124 της 20.5.2003, σ. 36, ο οποίος τίθεται σε ισχύ το 2005.

(3) Βλέπε επίσης την Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης ΕΕ C 119 της 22.5.2002, σ. 22.